Normalt er eSport noget, man streamer fra sin computer via bl.a. Twitch, men nu lancerer ESL den første tv-kanal, der skal vise eSport 24 timer i døgnet, og MTG har sikret sig rettighederne.

Skrevet af Daniel Winther Pedersen – daniel@esm.dk

eSportsTV. Det er navnet på den nye tv-kanal, som ESL, der er blandt verdens største eSports-netværk, onsdag lancerede.

Planen er ifølge ESL’s pressemeddelelse, at eSportsTV skal være en tv-kanal, der viser eSport i alle døgnets 24 timer, alle ugens dage.

Og det allerede fra maj i år.

Her kommer det store produktionsselskab MTG, der bl.a. tæller Viaplay og Viasat, ind i billedet.

For MTG, der ejer majoriteten af ESL, skal fremover vise tv-kanalens indhold på det nordiske og baltiske marked.

Hvad det helt konkret vil sige, om der kommer en decideret tv-kanal, eller om det blot bliver sendt på Viaplay, melder pressemeddelelsen ikke noget om, og det har endnu ikke været muligt at få en uddybende kommentar fra MTG.

Men ESL løfter dog sløret en smule for indholdet af kanalen.

Der vil som udgangspunkt blive vist de turneringer, som ESL arrangerer, det vil bl.a. sige ESL Pro League, Intel Extreme Masters og ESL One.

Hvad der derudover skal vises på kanalen, når der ikke er kampe i gang, melder pressemeddelelsen ikke andet om end, at der vil blive lavet partnerskaber med lokale aktører for bedre at imødekomme seernes krav.

I et fælles statement fortæller Arnd Benninghoff, adm. direktør hos MTGx, og Peter Nørrelund, der er adm. direktør hos MTG Sport, dog lidt om, hvorfor man har indgået en samarbejde om at vise denne nye eSports-kanal.

“Det er fantastisk, fordi det vil bringe eSports ud til et endnu større globalt publikum. ESport er en global sport, der bliver spillet hele året rundt, så der er meget indhold at dele. Kanalen handler om at skabe opmærksomhed og få gaming communitiet og fanbasen til at vokse. Vi har set en eksplosion i interessen for eSport, og vi vil lave mere og mere indhold tilgængeligt på så mange skærme, som det er muligt,” skriver Arnd Benninghoff, CEO of MTGx, og Peter Nørrelund, der er adm. direktør hos MTG Sport.

Esportsmagasinet forsøger at indhente en uddybende kommentar fra MTG.